ЕГЭ-м зыхуагъэхьэзыр
Зыуэ щыт къэрал экзаменхэр 2014 гъэм зэрырагъэкIуэкIыну щIыкIэм иджыблагъэ щытепсэлъыхьащ абы и къызэгъэпэщакIуэхэр. Егъэджэныгъэмрэ щIэныгъэмкIэ министрым и лэжьыгъэр пIалъэкIэ зыгъэзащIэ Емуз Нинэ мы Iуэхум и еплъыкIэр къыхилъхьащ. Абы къыхигъэщащ 2013 гъэм ЕГЭ-р зэрырагъэкIуэкIам ипкъ иткIэ, 2014 гъэм зэрыхъуну щIыкIэр зэраубзыхур.
Емуз Нинэ жиIащ экзаменхэр егъэкIуэкIынымкIэ егъэджэныгъэ и лъэныкъуэкIэ цIыху гуп, къалэ, къуажэ администрацэхэм я унафэщIхэри къыхашэу, къызэрагъэпэщыну зэрамурадыр.
Экзаменхэр щатыну щIыпIэу 38-р зыхуей хуагъэзащ сыт и лъэныкъуэкIи, мафIэс къэхъу хъумэ, зэрызыщыпхъумэну Iэмалхэр ягъэхьэзыращ, иджыпсту яужь итщ видеокамерэхэр зэрытрагъэувэным.
2014 гъэм къэзыуххэм я класс унафэщIхэм, школ унафэщIхэм, адэ-анэхэм «стIол хъурейхэр» щIыпIэ зэмылIэужьыгъуэхэм щыдрагъэкIуэкIынущ, экзаменым теухуауэ епсэлъылIэнухэщ.
ЗэIущIэм хэтащ КъБР-м и Правительствэм и УнафэщIым и къуэдзэ Марьяш Иринэрэ КъБР-м и Парламентым и УнафэщIым и къуэдзэ Саенкэ Татьянэрэ.
Ныбэжь Таисэ.
